የኢትዮጵያ አየር መንገድ ወደ ኒጀር ኒያሚ የበረራ ጉዞ ጀመረ
– የኢትዮጵያ አየር መንገድ ላለፉት አምስት ዓመታት አቋርጦት የነበረውን የኒጀር ኒያሚ የበረራ ጉዞ ዛሬ ጠዋት በአዲስ መልክ ጀመረ፡፡ የአየር መንገዱ ዋና ስራ አስፈጻሚ አቶ ተወልደ ገብረማሪያም በረራው በይፋ መጀመሩን ሲያበስሩ እንደገለጹት አየር መንገዱ ወደ ኒጀር ኒያሚ በአሁኑ ወቅት በረራ የጀመረው አገሪቱ በፈጣን ዕድገት ላይ በመገኘቷ ነው፡፡ የኢትዮጵያ አየር መንገድ በረራውን ላለፉት አምስት ዓመታት ያቋረጠው በአገሪቱ በነበረው የአየር ሁኔታ ሳቢያ ነው ያሉት ዋና ስራ አስፈጻሚው ኒጀር ከፈጣን ዕድገቷ በተጨማሪ የነዳጅና የማዕድን ሐብት ያላት አገር በመሆኗ የበርካታ ኢንቨስተሮችን ቀልብ እየሳበች ነው ብለዋል፡፡ እንደ ኢዜአ ዘገባ በአሁኑ ወቅት ወደ ኒጀር ኒያሚ በረራ የሚያደርጉ አየር መንገዶች ቁጥራቸው ጥቂት መሆኑን ጠቁመው የኢትዮጵያን አየር መንገድ ዳግም የጉዞ በረራ መጀመር ኒጀራዊያን በጉጉት እንደሚጠብቁት ተናግረዋል፡፡ አየር መንገዱ በኒጀር የመንገደኞች የጉዞ አገልግሎት ዳግም መጀመሩ በአፍሪካ የበረራ ቁጥሩን 47 እንደሚያደርሰውና በቀጣይም አዳዲስ መስመሮችን በመክፈት አፍሪካን የማገናኘት አድማሱን እንደሚያሰፋም ገልጸዋል፡፡ በኢትዮጵያ የኒጀር ኤምባሲ አንደኛ ጸሐፊ አዩጉይ ኒአንዱ በበኩላቸው በረራው በአዲስ አመልክ መጀመሩ ለአገሪቱ ኢንቨስትመንት መሳለጥ አስተዋጽኦ እንደሚኖረው ተናግረዋል፡፡ አየር መንገዱ በቀጣይ ወደ ሲንጋፖር ቀጥታ በረራ እንደሚጀምርና ወደ ቶኪዮ ጃፓን ለረጅም ጊዜ ያቋረጠውን በረራ ዳግም እንደሚጀምር ገልጿል፡፡